NKHANI YA PA CHIKOPI | PARA MUBALI WINU WAFWA
Umo Mungachitira na Chitima
Ŵanthu ŵakuyowoya vinandi chomene pa nkhani ya umo munthu wangachitira na chitima. Kweni ni vyose yayi ivyo vikovwira. Mungasanga kuti ŵanyake ŵakumuphalirani kuti muleke kulira panji kulongora kuti muli na chitima. Ŵanyake ŵangamuphalirani kuti mulirenge na kuchita chitima umo mwakhumbira. Baibolo likuyowoya fundo ziwemi zakovwira, izo zikukolerana na ivyo ŵadokotala ŵasanga.
Mu vigaŵa vinyake, ŵanthu ŵakugomezga kuti mwanalume wakulira yayi. Kweni kasi chilipo chifukwa icho munthu wangachitira soni kulira, nanga pangaŵa pa wumba? Ŵadokotala ŵakuyowoya kuti ntchiwemi waka kulira para munthu wali na chitima. Kulira kungawovwira kuti chitima chichepeko. Kweni para munthu wakujalira chitima mukati, wakupwetekeka chomene. Baibolo likukolerana nayo yayi fundo yakuti kulira nkhwananga panji yakuti mwanalume wakulira yayi. Wonani umo Yesu wakachitira. Yesu wakalira pa nyifwa ya mubwezi wake Lazaro, nangauli wakaŵa na nkhongono zakuwuskira ŵakufwa.—Yohane 11:33-35.
Chifukwa cha chitima, ŵanthu ŵanyake ŵakukalipa, chomene para munthu wafwa mwamabuchi, panji mwambura kumanyikwa makora. Pali vifukwa vinandi ivyo munthu uyo wathikirwa wangakalipira. Nyengo zinyake wangakalipa chifukwa chakuti munthu wakuchindikika wayowoya mazgu ghambura kwenelera. Mwanalume munyake wa ku South Africa zina lake Mike, wakuti: “Apo adada ŵakafwanga, nkhaŵa na vyaka 14. Pa nyifwa, muliska wa Anglican wakayowoya kuti Chiuta wakukhumba ŵanthu ŵawemi ndipo wakuŵatora mwaluŵiro. * Ichi chikanikwiyiska chomene, chifukwa ise tikakhumbanga adada. Sono pajumpha vyaka 63, kweni vichali kuniŵinya.”
Wuli usange munthu wakujipa mulandu? Para munthu wafwa mwamabuchi, mubali wake wangamba kughanaghana kuti: ‘Nilekenge kuchita chakuti na chakuti, panyake mphanyi munthu uyu wandafwe.’ Panyake vingachitika kuti ŵangwambana na munyake yura pambere wandafwe. Para vyaŵa nthena, wakujipa mulandu.
Usange namwe mukujipa mulandu panji mwakwiya, ntchiwemi yayi kukhalapo waka chete. Kweni phalirani munyinu uyo wangamupulikizgani na kumusimikizgirani kuti ŵanthu ŵanandi awo mubali wawo wafwa nawo ndimo ŵakujipulikira. Baibolo likutikumbuska kuti: “Mubwezi wanadi wakutemwa nyengo zose, ndipo ni mubali uyo wali kubabikira kovwira mu suzgo.”—Zintharika 17:17.
Mubwezi muwemi chomene uyo mungamuphalirako ni Yehova Chiuta, Mlengi withu. Muphalirani ivyo vili mu mtima winu chifukwa “wakumupwelelerani.” (1 Petrosi 5:7) Nakuti iyo wakutiphalira kuti wose awo ŵakumupempha ŵasangenge “mtende wa Chiuta uwo ukuluska maghanoghano ghose.” (Ŵafilipi 4:6, 7) Kweniso Chiuta wangamovwirani kwizira mu Mazgu ghake Baibolo, agho ngakupembuzga. Lembani mavesi agho ghangamupembuzgani. (Wonani bokosi.) Mungachitaso makora kusungilira pamtima mavesi agha. Fundo izi zingamovwirani usange mukughanaghanirapo, chomenechomene usiku para muli mwekha ndipo mukutondeka kugona.—Yesaya 57:15.
Mwanalume munyake wa vyaka 40, uyo timuchemenge Jack, muwoli wake wali kufwa sonosono apa chifukwa cha kansa. Jack wakuti nyengo zinyake wakuchita phukwa chomene. Kweni wakuti lurombo ndilo lukumovwira. Iyo wakuti: “Para nkhulomba kwa Yehova, nkhuwona kuti nili nekha yayi. Kanandi nkhuwuka usiku ndipo nkhutondeka kugonaso. Nkhuŵazga na kughanaghanira pa fundo zakupembuzga za mu Malemba, kufuma apo, nkhumuphalira Yehova mu lurombo. Ntheura, mtima wane ukukhazikika, nkhuŵa na mtende mbwenu ndipo nkhugona.”
Mwanakazi munyake, zina lake Vanessa, anyina ŵakalwara na kufwa. Nayo wakawona kuti lurombo ndwakovwira. Iyo wakuti: “Para vyasuzga chomene, nkhachemanga waka zina la Chiuta na kwamba kulira. Yehova wakapulikanga malurombo ghane ndipo wakanipanga nkhongono.”
Magulu agho ghakovwira ŵanthu awo ŵakusuzgika na chitima ghakuŵaphalira kuti ŵawovwirenge ŵanthu panji ŵajipelekenge pa ntchito zinyake za mu chikaya. Para munthu wakuchita nthena wakukondwa, ndipo chitima chake chikuchepako. (Milimo 20:35) Ŵakhristu ŵanandi awo ŵali na chitima cha nyifwa ya ŵabali ŵawo ŵakuwona kuti ŵakupembuzgika chomene para ŵakovwira ŵanthu.—2 Ŵakorinte 1:3, 4.
^ ndime 5 Baibolo likusambizgapo yayi fundo iyi. Baibolo likuphara vifukwa ivyo taŵanthu tikufwira.—Mupharazgi 9:11; Yohane 8:44; Ŵaroma 5:12.
tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn